Troels Ravn (S), 2012-12-13:
Grundloven sikrer forældre i Danmark skolefrihed for deres børn.
Det vil sige, at forældre kan vælge at melde deres barn ind i folkeskolen eller ind i en friskole, hvilket er en særdeles god ordning, som Socialdemokraterne er glade for.
Socialdemokraterne har altid støttet ideen om, at der gerne må være forskellige frie grundskoler, som f.eks. bygger på alternative religiøse eller pædagogiske principper.
Det bidrager nemlig til mangfoldigheden i vores samfund, og det er vigtigt.
Socialdemokraterne er altså ikke ude på at bekæmpe de frie skoler, sådan som Liberal Alliance påstår i beslutningsforslaget.
Socialdemokraterne går ind for et frit skolevalg; forældre må naturligvis selv træffe den beslutning, om deres barn skal gå i privatskole eller i folkeskole.
Vi har bestemt ikke noget imod de frie grundskoler, og vi anerkender bl.a. også, at en del af dem løfter et socialt ansvar.
Det ønsker vi i øvrigt at understøtte.
De frie grundskoler skal blive ved med at være skoler for alle børn, uanset deres sociale baggrund – det mener vi også er vigtigt – og derfor er der på finanslovforslaget for 2013 og frem en årlig fripladspulje på 28 mio. kr. til de frie grundskoler.
Når det er sagt, er det vigtigt for os, at folkeskolen er det naturlige førstevalg for alle forældre, og kvalitetsudvikling af folkeskolen, indlæring, trivsel, dannelse og de bedst uddannede generationer nogensinde ligger os meget på sinde.
Liberal Alliance ønsker at give de frie skoler flere penge ved at hæve koblingsprocenten til 75 pct. igen.
Det er den tidligere regerings genopretningspakke, som reducerer koblingsprocenten med 1 pct. årligt fra 2010 til 2014.
Socialdemokratiet kan ikke støtte den del af forslaget, som drejer sig om at hæve koblingsprocenten.
Forslaget vil forbedre og forny folkeskolen, så vores børn trives og lærer mere, så flere kan gennemføre en ungdomsuddannelse efter folkeskolen.
I vores udspil til et kvalitetsløft af folkeskolen ligger der en ekstra investering, som faktisk også vil komme de frie grundskoler til gode.
Liberal Alliance ønsker også at rykke deadline for anmeldelse af nye skoleinitiativer tilbage til den 1. februar, som den var før 2006.
Den nuværende deadline er sat for at forbedre kommunalbestyrelsernes muligheder for at planlægge for folkeskolen på et sikrere grundlag.
At rykke deadline tilbage til den 1. februar er uhensigtsmæssigt, fordi det så muliggør oprettelse af frie grundskoler, umiddelbart efter at kommunale skoler bliver besluttet lukket, nemlig den 1. marts.
Det gør det meget svært for kommunerne at planlægge skolevirksomheden, fordi oprettelse af nye privatskoler i foråret før skolestart udhuler folkeskolens elevgrundlag.
De frie grundskoler klarer sig faktisk ganske udmærket med den gældende deadline.
Alene i år er der etableret 22 nye privatskoler.
Socialdemokratiet kan derfor ikke støtte den del af forslaget.
Det samme gælder forslaget om at ændre på reglerne for depositum.
Den lette adgang til at oprette frie grundskoler er en forudsætning for den danske friskoletradition, og den skal vi passe på.
Men ugennemtænkte skoleinitiativer kan hverken forældre eller børn være tjent med.
Den sidste del af Liberal Alliances forslag går på at give de frie grundskoler lov til at oprette vuggestuer.
Socialdemokratiet vil overveje denne del af forslaget, men ellers kan vi ikke støtte Liberal Alliances forslag.
Til sidst vil jeg sige, at hvis Liberal Alliance vil sikre de frie skoler flere økonomiske ressourcer, kan jeg kun opfordre til, at de går med ind omkring forligskredsen for folkeskolen og stemmer vores folkeskoleudspil igennem.
Tak for ordet.